Tlačová správa

V Bratislave	Na okamžité uverejnenie	Vybavuje:	Telefónne číslo:	
Dátum 13.11.2014		Stanislav Sokol	02/69 20 34 21	

Deň nevidiacich si pripomenú umeleckou tvorbou

13. november je Medzinárodným dňom nevidiacich. V roku 1745 sa v tento deň  narodil priekopník systematického vzdelávania nevidiacich Francúz Valentin Haüy, ktorý v roku 1784 založil v Paríži prvú školu pre nevidiacich. Vďaka nemu neskôr získal vzdelanie aj Louis Braille, tvorca Braillovho bodového písma.

Únia nevidiacich a slabozrakých Slovenska (ÚNSS) pri príležitosti Medzinárodného dňa nevidiacich organizuje 17. ročník celoslovenskej prehliadky recitátorov a literárnych tvorcov so zrakovým postihnutím Dni Mateja Hrebendu. Podujatie nesie názov po nevidiacom šíriteľovi kníh a autorovi príležitostných veršov, žijúcom v 19. storočí. Cieľom je povzbudiť ľudí so zrakovým postihnutím, ktorí majú vzťah k literárnej tvorbe a prednesu, a zároveň ukázať, že ani nevidiacim či slabozrakým nechýba kreativita a môžu byť spisovateľmi alebo redaktormi.

„Teší nás, že prehliadka oslovuje všetky generácie recitátorov a autorov. Prihlásili sa mladí ľudia, z ktorých mnohí sa zúčastnili už ako deti. Lásku k umeleckému slovu si zachovali. Na druhej strane tu máme aj seniorov,“ hovorí koordinátor podujatia Josef Zbranek. „Na podujatí sa predstaví 32 účastníkov z celého Slovenska. Do troch kategórií autorskej časti – poézia, próza a aforizmy - epigramy zaslalo svoje práce 8 tvorcov. Poéziu prednesie 13 recitátorov, prózu 11 interpretov. Do kategórie hlasového divadla sa prihlásil jeden detský súbor,“ dodáva J. Zbranek.

ÚNSS pozýva verejnosť na slávnostný galavečer Dní Mateja Hrebendu, ktorý sa uskutoční v sobotu 15. novembra o 19.00 h v sále Základnej školy internátnej pre nevidiacich a slabozrakých na Svrčej ul. 6 v Bratislave. Počas galavečera vystúpia najúspešnejší účastníci prehliadky a hudobní hostia. Vstup je voľný. Prezentovaná bude tiež esej Josefa Zbraneka Brušká na brušku, ktorá získala 2. miesto v európskom kole Súťaže braillovských esejí. V roku 2014 zaznamenalo Slovensko hneď dve popredné umiestnenia v tejto medzinárodnej súťaži propagujúcej význam Braillovho písma. Jaroslav Bohovič bol ocenený 3. miestom v juniorskej kategórii, svoj vzťah k Braillovmu písmu popisuje takto: „Neviete si predstaviť, aké to je, keď niečo hľadáte a odrazu pod prstami ucítite tie „malé bodky“, prečítate ich a hneď viete, že ste to našli.“

Súčasťou umeleckej prehliadky budú tiež workshopy pre recitátorov a literárnych tvorcov. Zúčastnia sa ich aj herec Alfréd Swan, ktorý načítal viacero zvukových kníh pre nevidiacich, a spisovateľ Silvester Lavrík, člen redakčnej rady OKAmihu – časopisu nevidiacich pre vidiacich. Program akcie spestrí sobotná exkurzia do novej budovy Slovenského národného divadla.

Výsledky súťaže Dni Mateja Hrebendu budú zverejnené na web stránke www.unss.sk.

Únia nevidiacich a slabozrakých Slovenska je občianske združenie, ktorého členmi sú nevidiaci a slabozrakí ľudia, ich priaznivci, priatelia a rodičia. V súčasnosti má takmer 4 200 členov združených v 67 základných organizáciách. Svoje služby, poradenstvo a aktivity poskytuje ľuďom so zrakovým postihnutím v každom kraji Slovenska bezplatne. Únia nevidiacich a slabozrakých Slovenska vznikla v roku 1990. 
	
Kontakt:
Stanislav Sokol, PR manažér ÚNSS
Tel.: 02/69 20 34 21, 0911 469 653
e-mail: stanislav.sokol@unss.sk
www.unss.sk